元伯示清水泊之什因和酬
作者：黄庶
朝代：宋

paragraphs: 十年不踏故溪上，有時夢去千里遊。
每思魚行鑒中見，青衫手板如仇讎。
秋風鱸肥美無價，莫怪張翰不可留。
前日誦君清水吟，胸中突起百尺愁。
兒牽女嬰走塵土，百年一半如棄投。
清風明月無界畔，白首願作山中侯。
君詩寫出漁者意，老景一片在目眸。
清泉釣舟未入手，聊可觀誦忘吾憂。